****

**ΕΛΛΗΝΙΚΗΔΗΜΟΚΡΑΤΙΑ ΚΑΛΛΙΘΕΑ 15/01/2021**

**ΠΕΡΙΦΕΡΕΙΑ ΑΤΤΙΚΗΣ**

**ΔΗΜΟΣ ΚΑΛΛΙΘΕΑΣ**

**ΓΡΑΦΕΙΟ ΑΝΤΙΔΗΜΑΡΧΟΥ**

**ΠΟΛΙΤΙΣΜΟΥ & ΚΕΝΤΡΩΝ ΕΞΥΠΗΡΕΤΗΣΗΣ ΠΟΛΙΤΩΝ**

**ΤΗΛ:2132070312**

**Email: antidimarxospolkep@kallithea.gr**

**Θέμα: «Μετονομασία της οδού Δεληγιάννη σε οδό Λίνας Κεχαγιά Φιλολόγου Δημοτικής Συμβούλου, τ. Δεληγιάννη»**

Λαμβάνοντας υπ’ όψιν:

1. Την εγκύκλιο υπ’ αριθμόν 6 (ΑΠ:8257/3-2-2020 του Υπουργείου Εσωτερικών, Γενική Γραμματεία Εσωτερικών και Οργάνωσης, Γενική Διεύθυνση Αποκέντρωσης και Τοπικής Αυτοδιοίκησης, Δ/νση Οργάνωσης και Λειτουργίας Τ.Α. Α’ Βαθμού περί «Ονομασίας ή μετονομομασίας οδών, πλατειών ή συνοικιών»
2. Υπόμνημα των κατοίκων της οδού Δεληγιάννη (αρ. πρωτ. 46945/26-10-2020)
3. Υπόμνημα του Συλλόγου Γονέων και Κηδεμόνων του 9ου Γυμνασίου Καλλιθέας (αρ.πρωτ. 41247/25-9-2020)

Παρακαλούμε στην προσεχή συνεδρίαση του Δημοτικού Συμβουλίου να συμπεριλάβετε το θέμα «Μετονομασία της οδού Δεληγιάννη σε οδό Λίνας Κεχαγιά Φιλολόγου Δημοτικής Συμβούλου, τ. Δεληγιάννη».

Η Μαγδαληνή (Λίνα Κεχαγιά) που έφυγε πρόωρα από τη ζωή στις 6 Μαΐου 2019, ήταν εν ενεργεία δημοτική σύμβουλος του Δήμου Καλλιθέας και φιλόλογος του 9ου Γυμνασίου «Μάνος Χατζιδάκις» της πόλης.

Το Δημοτικό Συμβούλιο Καλλιθέας στην πρώτη μετά το θάνατό της συνεδρίασή του είχε δεσμευτεί ομοθύμως να αναζητήσει τρόπους ώστε να τιμηθεί η μνήμη της.

Στα τριάντα χρόνια της ενεργούς δραστηριοποίησης στην πόλη μας λειτούργησε εμπνευσμένα στο σχολείο της και σ’ ένα πνεύμα εποικοδομητικό, ευπρέπειας, συναίνεσης και ρεαλισμού στα κοινά, ώστε να φτάσει στο σημείο να χαίρει της γενικής εκτίμησης τόσο στο Δημοτικό Συμβούλιο, όσο και στους δημότες.

Το έργο της στο 9ο Γυμνάσιο Καλλιθέας «Μάνος Χατζιδάκις» έχαιρε της εκτίμησης και της αποδοχής όλης της εκπαιδευτικής κοινότητας της πόλης, της ιδιαίτερης αγάπης των μαθητριών και των μαθητών και το έφερε με επιτυχία σε πέρας ακόμα και τους τελευταίους μήνες της ζωής, όταν πλέον η ασθένεια την είχε καταβάλλει.

Η Λίνα Κεχαγιά με τη δράση της κατάφερε να ενσωματώσει στο σχολείο τη ζωή και τη λειτουργία της πόλης και να το καταστήσει ανοικτό στην κοινωνία. Κατάφερε, με τη συμβολή του συνόλου των συναδέλφων της, να καταστήσουν το 9ο Γυμνάσιο Καλλιθέας «Μάνος Χατζιδάκις», μια μονάδα πολιτισμού για την ευρύτερη περιοχή, ενσωματωμένο οργανικά στη γειτονιά.

Το σχολείο, επί των ημερών της, παρουσίασε μεγάλα ετήσια αφιερώματα σε κορυφαίους δημιουργούς του πολιτισμού, οι οποίοι –όσοι βρίσκονταν εν ζωή- το τίμησαν με την παρουσία τους εκεί (ενδεικτικά αναφέρονται οι Θάνος Μικρούτσικος, Χρήστος Λεοντής, Δήμος Μούτσης, Γιώργος Ανδρέου, Γιώργος Σταυριανός και Παντελής Θαλασσινός) αλλά και προγράμματα ιστορικού, αρχαιολογικού και περιβαλλοντικού χαρακτήρα.

Παράλληλα, το 9ο Γυμνάσιο, είχε αναπτύξει συνεργασία με το ευρισκόμενο κοντά του Πάντειο Πανεπιστήμιο και τα γειτονικά του θέατρα.

Με βάση τα παραπάνω, το γεγονός ότι η οδός Δεληγιάννη διέρχεται από τη μία πλευρά του εν λόγω Γυμνασίου καθώς και την υπερ25ετή θητεία της Λίνας Κεχαγιά σε αυτό προτείνεται η μετονομασία της συγκεκριμένης οδού σε «οδό Λίνας Κεχαγιά Φιλολόγου Δημοτικής Συμβούλου, τ. Δεληγιάννη».

Για τη μετονομασία λαμβάνονται πλήρως υπ’ όψιν οι οδηγίες της προαναφερθείσας εγκυκλίου του Υπουργείου Εσωτερικών και διευκρινίζεται ότι: Αντικειμενικά το μήκος και ο χαρακτήρας της οδού είναι τέτοια που η μετονομασία δεν επιφέρει επιπτώσεις στην οικονομική και ζωή της περιοχής, κάτι που προκύπτει κι από την επιστολή των κατοίκων της Δεληγιάννη. Πρόκειται περί μιας μικρής οδού, που εκτείνεται στο ελάχιστο δυνατό μήκος του ενός οικοδομικού τετραγώνου, όπου υπάρχουν μόλις τέσσερα κτίρια, τρεις πολυκατοικίες και το 9ο Γυμνάσιο. Το σημερινό όνομά της δε (οδός Δεληγιάννη) υπάρχει σε πολλούς Δήμους του λεκανοπεδίου, από τους οποίους αναφέρονται ενδεικτικά τόσο ο γειτονικός Δήμος Αθηναίων όσο και ο Δήμος Δάφνης-Υμηττού, ο οποίος βρίσκεται σε κοντινή απόσταση από τον Δήμο Καλλιθέας.

 Ο ΑΝΤΙΔΗΜΑΡΧΟΣ ΠΟΛΙΤΙΣΜΟΥ ΚΑΙ ΚΕΠ

 ΛΑΖΑΡΟΣ ΛΑΣΚΑΡΙΔΗΣ

**Συνημμένα:**

- Εγκύκλιος υπ’ αριθμόν 6 (ΑΠ:8257/3-2-2020 του Υπουργείου Εσωτερικών, Γενική Γραμματεία Εσωτερικών και Οργάνωσης, Γενική Διεύθυνση Αποκέντρωσης και Τοπικής Αυτοδιοίκησης, Δ/νση Οργάνωσης και Λειτουργίας Τ.Α. Α’ Βαθμού περί «Ονομασίας ή μετονομομασίας οδών, πλατειών ή συνοικιών»

-Υπόμνημα των κατοίκων της οδού Δεληγιάννη (αρ. πρωτ. 46945/26-10-2020)

-Υπόμνημα του Συλλόγου Γονέων και Κηδεμόνων του 9ου Γυμνασίου Καλλιθέας (αρ.πρωτ. 41247/25-9-2020)

**Εσωτερική διανομή:**

* **Γρ. Δημάρχου**
* **Γρ. Αντιδημάρχων**
* **Γρ. Γενικού Γραμματέα**
* **Γρ. Προέδρου Δημοτικού Συμβουλίου**